P6_TA(2007)0167

Homofobia Euroopassa

Euroopan parlamentin päätöslauselma 26. huhtikuuta 2007 homofobiasta Euroopassa

Euroopan parlamentti, joka

- ottaa huomioon kansainväliset asiakirjat, joilla taataan ihmisoikeudet ja perusvapaudet ja kielletään syrjintä, sekä erityisesti ihmisoikeuksien ja perusvapauksien suojaamiseksi tehdyn eurooppalaisen yleissopimuksen,

- ottaa huomioon Euroopan unionista tehdyn sopimuksen 6 ja 7 artiklan ja EY:n perustamissopimuksen 13 artiklan, jotka velvoittavat Euroopan unionin, yhteisön ja jäsenvaltiot vaalimaan ihmisoikeuksia ja perusvapauksia ja joissa vahvistetaan Euroopan tasolla keinot syrjinnän ja ihmisoikeusloukkausten torjuntaan,

- ottaa huomioon Euroopan unionin perusoikeuskirjan ja erityisesti sen 21 artiklan, jossa kielletään sukupuoliseen suuntautumiseen perustuva syrjintä,

- ottaa huomioon yhteisön toiminnan homofobiaan ja sukupuoliseen suuntautumiseen perustuvan syrjinnän torjumiseksi, erityisesti 27. marraskuuta 2000 annetun neuvoston direktiivin 2000/78/EY [1], jossa säädetään yhdenvertaista kohtelua työssä ja ammatissa koskevista yleisistä puitteista, sekä Euroopan yhdenvertaisten mahdollisuuksien teemavuoden 2007 - Tavoitteena oikeudenmukainen yhteiskunta - perustamisesta 17. toukokuuta 2006 tehdyn Euroopan parlamentin ja neuvoston päätöksen N:o 771/2006/EY [2],

- ottaa huomioon aiemmat päätöslauselmansa homofobiasta, vähemmistöjen suojelusta ja syrjinnän vastaisista toimista ja erityisesti homofobiasta Euroopassa [3] 18. tammikuuta 2006 sekä rasistisen ja homofobisen väkivallan noususta Euroopassa [4] 15. kesäkuuta 2006 antamansa päätöslauselmat,

- ottaa huomioon työjärjestyksen 103 artiklan 4 kohdan,

A. ottaa huomioon, että parlamentti on seurannut yleistyvää vihanlietsontaa, jonka kohteena on lesbojen, homojen, biseksuaalien ja transsukupuolisten (LGBT) yhteisö useissa Euroopan maissa,

B. katsoo, että poliittisten ja uskonnollisten johtajien lausunnot ja toiminta vaikuttavat merkittävästi julkiseen mielipiteeseen, joten näillä on suuri vastuu suvaitsevaisuuden ja tasa-arvon ilmapiirin edistämisessä,

C. ottaa huomioon, että alkusysäyksenä tälle päätöslauselmalle samoin kuin edellä mainituille päätöslauselmille ovat olleet vihanlietsonnan yleistyminen ja muut huolestuttavat tapahtumasarjat, kuten paikallisviranomaisten päätökset kieltää tasa-arvomarsseja ja Gay Pride -tapahtumia, johtavien poliitikkojen ja uskonnollisten johtajien palopuheet, uhkaava kielenkäyttö ja vihanlietsonta, poliisin kykenemättömyys turvata riittävä suojelu tai jopa rauhanomaisten mielenosoitusten hajottaminen sekä homofobisten ryhmien väkivaltaiset mielenosoitukset,

D. ottaa huomioon, että eri puolilla Eurooppaa ja maailmaa on suunnitteilla tasa-arvomarsseja ja Gay Pride -tapahtumia seuraaviksi kuukausiksi ja niiden osallistujat ja järjestäjät saattavat joutua fyysisen väkivallan kohteiksi huolimatta sanan- ja kokoontumisvapauden perusoikeudesta, josta myös Euroopan neuvoston ihmisoikeusvaltuutettu on muistuttanut,

E. ottaa huomioon, että Torinossa asunut 16-vuotias Italian kansalainen Matteo teki itsemurhan ja jätti kaksi itsemurhaviestiä, joissa hän kertoi syyksi seksuaalisen suuntautumisensa vuoksi kokemansa kiusaamisen; ottaa huomioon, että Yhdistyneessä kuningaskunnassa kansalaisyhteiskunnan järjestöt ovat ilmoittaneet homofobisen kiusaamisen lisääntymisestä toisen asteen oppilaitoksissa kaikkialla Yhdistyneessä kuningaskunnassa; ottaa huomioon Alankomaissa tapahtuneen homomiehen surman, johon oli syynä ainoastaan miehen seksuaalinen suuntautuminen ja naismainen ulkonäkö,

F. ottaa huomioon, että parlamentti on toistuvasti pyytänyt saattamaan päätökseen EY:n perustamissopimuksen 13 artiklaan perustuvan syrjinnän vastaisen lainsäädäntöpaketin ja pyytää säännöllisesti komissiota laatimaan direktiiviehdotuksen, jossa kielletään seksuaaliseen suuntautumiseen perustuva syrjintä kaikilla aloilla,

G. ottaa huomioon, että parlamentti on edellä mainitussa 15. kesäkuuta 2006 antamassaan päätöslauselmassa jo ilmaissut vakavan huolestumisensa Euroopan ja ennen kaikkea Puolan tilanteesta ja on tuominnut puolalaisten perheiden liiton johtajien ja erityisesti varapääministerin ja opetusministerin yllytykset vihaan ja väkivaltaan,

H. ottaa huomioon, että Puolan varapääministeri ja opetusministeri ilmoitti maaliskuussa 2007 lainsäädäntöesityksestä, jolla "homoseksuaalinen propaganda" kouluissa tehtäisiin rangaistavaksi, ja esitteli lakiesityksen sisältöä, jonka mukaan koulujen rehtorit, opettajat ja oppilaat voitaisiin määrätä erotettaviksi tai tuomita sakkoihin tai vankeusrangaistukseen kouluissa harjoitetusta LGBT-yhteisön jäsenten oikeuksiin liittyvästä "aktivismista",

I. ottaa huomioon, että Puolan varaopetusministeri vahvisti hallinnon olevan laatimassa tällaista lainsäädäntöä ja ilmoitti, että "homoseksuaalisuutensa paljastavat opettajat erotetaan työstään", ottaa huomioon, että useat Puolan hallituksen jäsenet reagoivat eri lailla, jolloin jäi epäselväksi, aiotaanko lakia oikeastaan esittää,

J. ottaa huomioon, että Puolan varapääministeri ja opetusministeri on todennut haluavansa edistää samanlaisten lakien hyväksymistä Euroopan tasolla,

K. ottaa huomioon, että ehdotettu laki on saanut tukea Puolan pääministeriltä, joka totesi, että "homoseksuaalisen elämäntyylin esitteleminen nuorille kouluissa normaalielämän vaihtoehtona menee liian pitkälle ja tällaisille aloitteille kouluissa on tehtävä loppu", mikä edustaa koulutuksen ja suvaitsevaisuuden vääristynyttä tulkintaa,

L. ottaa huomioon, että Puolan lapsiasiamies on todennut valmistelevansa luetteloa työpaikoista, joihin homoseksuaalit eivät sovellu,

M. ottaa huomioon, että yleisen syyttäjän virasto määräsi kesäkuussa 2006 LGBT-järjestöjen rahoitukseen kohdistuvasta tutkimuksesta, jossa etsittiin tuloksetta mahdollisia yhteyksiä "rikollisliikkeisiin" ja tutkittiin niiden mahdollista toimintaa kouluissa sekä pyrittiin löytämään merkkejä rikollisesta toiminnasta,

N. ottaa huomioon, että Puolan hallitus erotti 8. kesäkuuta 2006 opettajien täydennyskoulutuskeskuksen johtajan ja kielsi Euroopan neuvoston syrjinnän vastaisen virallisen materiaalin levittämisen ja että keskuksen uusi johtaja totesi 9. lokakuuta 2006, että "kouluissa ei saa esiintyä epäasianmukaisia malleja, sillä koulun tavoitteena on tehdä selväksi hyvän ja pahan, kauneuden ja rumuuden välinen ero (...), ja että koulussa on selitettävä, että homoseksuaalinen käyttäytyminen johtaa draamoihin, tyhjyyteen ja turmeltuneisuuteen",

O. ottaa huomioon, että Euroopan neuvoston pääsihteeri Terry Davis reagoi näihin edellä kuvattuihin tapahtumiin toteamalla, että "Puolan hallitus voi vapaasti päättää, haluaako se käyttää Euroopan neuvoston materiaalia ihmisoikeuskoulutukseen, mutta vaikka opetusmateriaali olisikin valinnaista, siihen sisältyvät arvot ja periaatteet ehdottomasti eivät sitä ole" ja ilmaisi huolestumisensa "joistakin homofobiaa edistävistä politiikoista ... ja hallituksen hyväksymästä homofobisesta käyttäytymisestä",

P. ottaa huomioon, että Puolan hallitus on myös kieltänyt rahoituksen LGBT-järjestöjen sponsoroimilta hankkeilta unionin Nuoriso-ohjelman puitteissa ja havainnollistanut päätöstä näille järjestöille osoittamassaan kirjeessä, jossa todetaan seuraavasti: "Ministeriön politiikan avulla ei tueta toimia, joilla pyritään levittämään homoseksuaalista käyttäytymistä ja tällaista asennetta nuorten keskuudessa ... [ja] ministeriön tehtävänä ei myöskään ole tukea yhteistyötä homoseksuaalien järjestöjen kanssa",

Q. ottaa huomioon, että havaittavissa on myös jonkin verran myönteistä kehitystä, josta voidaan mainita esimerkkeinä Varsovassa kesäkuussa 2006 menestyksellisesti järjestetty Gay Pride -tapahtuma, Varsovassa marraskuussa 2006 järjestetty massiivinen mielenosoitus suvaitsevaisuuden ja demokratian puolesta Poznańissa kielletyn suvaitsevaisuusmielenosoituksen jälkeen, Krakovassa huhtikuussa 2007 järjestetty marssi homojen oikeuksien puolesta, ja se, että Gay Pride -marsseja ei enää järjestelmällisesti kielletä,

R. ottaa huomioon, että parlamentti on pyytänyt Euroopan rasismin ja muukalaisvihan seurantakeskusta tutkimaan Puolassa leviävää rasistisen, muukalaisvihamielisen ja homofobisen suvaitsemattomuuden ilmapiiriä ja komissiota tarkistamaan, ovatko Puolan opetusministerin toimet ja lausunnot Euroopan unionista tehdyn sopimuksen 6 artiklan mukaisia, ja palauttaa samalla mieliin sopimuksen rikkomisesta määrätyt seuraamukset ja toteaa, ettei näitä pyyntöjä ole noudatettu;

1. korostaa, että Euroopan unioni on ennen kaikkea arvojen yhteisö, jossa pidetään arvossa erityisesti ihmisoikeuksien ja perusvapauksien kunnioittamista, demokratiaa ja oikeusvaltion periaatteita, tasa-arvoa ja syrjinnän torjuntaa;

2. vahvistaa, että EU:n toimielimillä ja jäsenvaltioilla on velvollisuus varmistaa, että Euroopan unionissa kunnioitetaan, suojellaan ja edistetään Euroopassa elävien ihmisten ihmisoikeuksia, kuten Euroopan ihmisoikeussopimuksessa, Euroopan perusoikeuskirjassa, EU:sta tehdyn sopimuksen 6 artiklassa sekä rodusta tai etnisestä alkuperästä riippumattoman yhdenvertaisen kohtelun periaatteen täytäntöönpanosta 29 päivänä kesäkuuta 2000 annetussa neuvoston direktiivissä 2000/43/EY [5] ja neuvoston direktiivissä 2000/78/EY on vahvistettu;

3. toistaa komissiolle osoittamansa pyynnön varmistaa, että seksuaaliseen suuntautumiseen perustuva syrjintä on kielletty kaikilla aloilla, saattamalla päätökseen perustamissopimuksen 13 artiklaan perustuvan syrjimättömyyspaketin, jota ilman lesbot, homot, biseksuaalit ja muut moniperusteista syrjintää kokevat henkilöt uhkaavat edelleenkin joutua syrjinnän kohteiksi; kehottaa poistamaan homoseksuaalisuuden rangaistavuuden kaikkialla maailmassa;

4. nimeää kunkin vuoden toukokuun 17. päivän kansainväliseksi homofobian vastaiseksi päiväksi;

5. kehottaa komissiota nopeuttamaan syrjinnän vastaisten direktiivien täytäntöönpanon tarkastelua ja käynnistämään menettelyjä jäsenvaltioita vastaan, mikäli nämä rikkovat EU-velvoitteitaan;

6. muistuttaa kaikkia jäsenvaltioita siitä, että Euroopan ihmisoikeustuomioistuimen oikeuskäytännön mukaisesti kokoontumisvapautta saa käyttää, vaikka enemmistö olisi kokoontumisvapautta käyttävien näkemyksiä vastaan, ja katsoo tästä syystä, että Gay Pride -marssien syrjivä kieltäminen sekä niihin osallistuvien riittämätön suojelu rikkovat Euroopan ihmisoikeustuomioistuimen vaalimia periaatteita; kehottaa kaikkia toimivaltaisia viranomaisia, myös paikallisviranomaisia, myöntämään luvan kyseisten marssien järjestämiseen ja suojelemaan niihin osallistuvia asianmukaisesti;

7. tuomitsee poliittisten ja uskonnollisten johtajien homoseksuaaleihin kohdistamat syrjivät lausunnot, sillä ne lietsovat vihaa ja väkivaltaa, vaikka ne peruttaisiin myöhemmin, ja pyytää poliittisten ja uskonnollisten järjestöjen johtoelimiä tuomitsemaan lausunnot;

8. kehottaa jälleen kaikkia jäsenvaltioita ehdottamaan lainsäädäntöä samaa sukupuolta olevien pariskuntien kohtaaman syrjinnän poistamiseksi, ja pyytää komissiota laatimaan ehdotuksia, joilla varmistetaan, että vastavuoroisen tunnustamisen periaatetta sovelletaan myös tällä alalla, jotta turvataan kaikkien henkilöiden vapaa liikkuvuus EU:ssa syrjimättä;

9. ilmaisee solidaarisuutensa ja tukensa perusoikeusaktivisteille ja LGBT-yhteisön jäsenten oikeuksien puolustajille;

10. kehottaa Puolan toimivaltaisia viranomaisia painokkaasti pidättäytymään Puolan varapääministerin ja opetusministerin kuvaaman lainsäädännön esittämisestä ja hyväksymisestä sekä LGBT-järjestöihin kohdistuvien pelottelevien toimenpiteiden täytäntöönpanosta;

11. kehottaa Puolan toimivaltaisia viranomaisia tuomitsemaan julkisesti yhteiskunnan johtohenkilöiden lausunnot, joissa yllytetään syrjintään ja vihaan sukupuolisen suuntautumisen perusteella, sekä ryhtymään toimenpiteisiin niitä vastaan; katsoo minkä tahansa muun toiminnan olevan vastoin EU:sta tehdyn sopimuksen 6 artiklaa;

12. pyytää Puolan viranomaisia helpottamaan yhtäläisten mahdollisuuksien teemavuoden 2007 täytäntöönpanoa ja pyytää komissiota seuraamaan teemavuoden toteuttamista ja erityisesti rahoituslausekkeen noudattamista, jonka mukaan rahoituksen myöntämisen ehtona on, että kaikkia syrjintäperusteita on käsiteltävä yhtäläisesti kansallisissa ohjelmissa;

13. pyytää puheenjohtajakokousta antamaan valtuuden lähettää Puolaan tutkimusvaltuuskunta, jotta tilanteesta saataisiin selkeä kuva ja voitaisiin käynnistää vuoropuhelu kaikkien asianomaisten osapuolten kanssa;

14. kehottaa puhemiestä välittämään tämän päätöslauselman neuvostolle, komissiolle, jäsenvaltioiden, ehdokasvaltioiden ja liittymisneuvotteluja käyvien valtioiden hallituksille sekä Euroopan neuvostolle.

[1] EYVL L 303, 2.12.2000, s. 16.

[2] EUVL L 146, 31.5.2006, s. 1.

[3] EUVL C 287 E, 24.11.2006, s. 179.

[4] Hyväksytyt tekstit, P6_TA(2006)0273.

[5] EYVL L 180, 19.7.2000, s. 22.

--------------------------------------------------